Source: https://www.socpoist.sk/2127-menu/55419s?prm2=64542&sword=&insurance_kind=0&target_group=0&life_sit=0&kriterium=all&page=6
Timestamp: 2019-09-19 04:34:11+00:00
Document Index: 16184129

Matched Legal Cases: ['§ 141', '§ 1', '§ 224', '§ 223', '§ 141', '§ 141', '§ 141', '§ 26', '§ 26']

07.06.2017 | Výber poistného	| Zamestnávateľ, Zamestnanec
Zamestnávame niekoľko osôb na základe dohôd o prácach vykonávaných mimo pracovného pomeru. V praxi sa nám stáva, že tieto osoby nemôžu vykonať prácu, dôvodom je neprítomnosť v práci uvedená v § 141 ods. 1 a ods. 2 písm. a) až g) Zákonníka práce (napríklad vyšetrenie v zdravotníckom zariadení, sprevádzanie rodinného príslušníka do zdravotníckeho zariadenia na vyšetrenie alebo úmrtie rodinného príslušníka). Ako máme v podobných prípadoch postupovať v sociálnom poistení? Máme poistenie prerušiť?
Postup, aký zamestnávateľ v takom prípade zvolí, príp. dohodne so zamestnancom, a ako to ovplyvní sociálne poistenie zamestnanca, bude závisieť od konkrétnych okolností. Na dohody sa vzťahujú len tie ustanovenia iných častí Zákonníka práce, o ktorých to Zákonník práce ustanoví alebo na ktorých sa zamestnávateľ a zamestnanec dohodnú. Dohoda musí byť v súlade s § 1 ods. 6 a podľa § 224 ods. 2 písm. c) Zákonníka práce.
V § 223 ods. 2 Zákonníka práce sa výslovne stanovuje, že pokiaľ ide o dôvody neprítomnosti zamestnanca v práci podľa § 141 ods. 1 a ods. 2 písm. a) až g), je zamestnávateľ povinný ospravedlniť jeho neprítomnosť v práci. Nestanovuje právnu kvalifikáciu situácie, či ide o pracovné voľno, či výkon práce, či prekážku v práci.
Vzhľadom na rozmanitosť situácií a výnimočný charakter dohôd majú zmluvné strany flexibilitu postupu v prípade vynechaného pracovného času.
Na základe uvedeného môžu nastať dve situácie:
Zamestnanec sa so zamestnávateľom dohodne na poskytnutí pracovného voľna bez náhrady odmeny z dôvodov podľa § 141 ods. 1 a 2 písm. a) až g) Zákonníka práce, ak je takáto dohoda v medziach Zákonníka práce.
Zamestnanec sa so zamestnávateľom nedohodnú na poskytnutí pracovného voľna bez náhrady odmeny a v takomto prípade je zamestnávateľ povinný ospravedlniť neprítomnosť zamestnanca v práci z dôvodov podľa § 141 ods. 1 a 2 písm. a) až g) Zákonníka práce.
V prvom prípade dochádza u zamestnanca k prerušeniu povinného sociálneho poistenia v zmysle § 26 ods. 1 písm. a) zákona č. 461/2003 Z. z. o sociálnom poistení. Zamestnávateľ je povinný toto prerušenie oznámiť Sociálnej poisťovni na tlačive Registračný list FO.
V druhom prípade nedochádza u zamestnanca k prerušeniu povinného sociálneho poistenia podľa § 26 ods. 1 zákona a zamestnávateľ teda nemá ani povinnosť oznámiť prerušenie povinného sociálneho poistenia Sociálnej poisťovni.